Ανεξάρτητος Παρατηρητής

Η έντυπη εφημερίδα Ανεξάρτητος Παρατηρητής, υπήρξε από τις παλαιότερες περιφερειακές εφημερίδες της Αττικής (έτος ιδρύσεως 1969-70). 

Η εφημερίδα αρχικά κυκλοφορούσε στις περιοχές Χολαργού-Παπάγου, ενώ από το 2005 κάλυπτε ειδησεογραφικά και την πόλη της Αγίας Παρασκευής.

Ιδρυτής της εφημερίδας ήταν ο Απόστολος Βραχιολίδης, από τους σημαντικότερους ρεπόρτερ της δεκαετίας του 1960. 

Από το 1997, την διεύθυνση και ιδιοκτησία του «Ανεξάρτητου Παρατηρητή» ανέλαβε ο γιος του, Μάκης Βραχιολίδης, ο οποίος ήδη δημοσιογραφούσε και αρθρογραφούσε στην εφημερίδα από τις αρχές της δεκαετίας του 1980. Από το 2010 η εφημερίδα έχει δημιουργήσει τον δικό της ιστότοπο https://indobserver.gr/, προφίλ στα μέσα κοινωνικής δικτύωσης, ενώ ο Μάκης Βραχιολίδης από το 2017 είχε ραδιοφωνική εκπομπή (στο διαδίκτυο) με τίτλο "Ανεξάρτητος Παρατηρητής" (τον τίτλο δηλαδή της εφημερίδας), ενώ το 2021 είχε και εβδομαδιαία τηλεοπτική εκπομπή, το GRDnews.

Τον Μάρτιο του 2023 η εφημερίδα αναγκάστηκε να διακόψει την έντυπη κυκλοφορία της λόγω της οικονομικής κρίσης που μάστιζε από τα χρόνια του 1ου μνημονίου τον περιφερειακό Τύπο (και συνεχίζει να μαστίζει).Ωστόσο, ο Ανεξάρτητος Παρατηρητής συνεχίζει την δημοσιογραφική του παρουσία από την ιστοσελίδα του. 

Η εφημερίδα (και ο εκδότης της) είναι μέλος της Ένωσης Δημοσιογράφων Ιδιοκτητών Περιοδικού Τύπου.

 Γενικά στοιχεία 
Η έντυπη έκδοση ήταν μηνιαία με τιράζ περίπου 1.500 φύλλων. Σημαντικό μέρος τους διανεμόταν μέσω των ΕΛΤΑ, ενώ αρκετά τεύχη αποστέλλονταν στις πρεσβείες της Αθήνας, στη Βουλή των Ελλήνων και στα πολιτικά κόμματα. Τα τελευταία χρόνια κυκλοφορούσε και ως «Διπλωματικός Παρατηρητής», καλύπτοντας πολιτικά θέματα και θέματα εξωτερικής πολιτικής-διπλωματίας.

Ο «Ανεξάρτητος Παρατηρητής» είχε διαστάσεις 28,5 εκ. Χ 40,5 εκ. τυπωνόταν σε χαρτί illustration/velvet 90 gr. με έγχρωμες ή και Α/Μαυρες σελίδες.

 Προσανατολισμός-δράση 
Η έκδοση του "Ανεξάρτητου Παρατηρητή" κινήθηκε από τα πρώτα χρόνια της δημιουργίας της στα πλαίσια της διεκδικητικής-μαχητικής δημοσιογραφίας, δίνοντας έμφαση στην προστασία του περιβάλλοντος.

Αντιτάχθηκε στην χούντα και στα σχέδιά της για οικοπεδοποίηση του Υμηττού, με αποτέλεσμα ο ιδρυτής της εφημερίδος να διωχθεί από το καθεστώς και να οδηγηθεί στο Στρατοδικείο. Η πτώση της χούντας το 1974 γλίτωσε τον Απόστολο Βραχιολίδη από την φυλακή.

Η προστασία του περιβάλλοντος παρέμεινε κύρια επιδίωξη της εφημερίδας, η οποία δημοσίευσε αποκλειστική συνέντευξη του Χρήστου Μαυρίκη, ενός εκ των ατόμων που διεκδικούσαν δασικές εκτάσεις στον Υμηττό, στην οποία αποκάλυπτε τους ακριβείς στόχους του. Η συνέντευξη απασχόλησε ηλεκτρονικά και έντυπα Μέσα Ενημέρωσης, με αποτέλεσμα να παρέμβει εισαγγελέας και να γίνουν έρευνες, οι οποίες και οδήγησαν την υπόθεση στο δικαστήριο. Βασικότερος μάρτυρας της δίκης ήταν ο διευθυντής και εκδότης του «Ανεξάρτητου Παρατηρητή». Τελικά, ο Χρήστος Μαυρίκης καταδικάστηκε σε πολυετή φυλάκιση.

Το μοντέλο της ανεξάρτητης δημοσιογραφίας με έλεγχο της εξουσίας και άρνηση συμβιβασμού με τοπικά και άλλα συμφέροντα ή ποδηγέτησης από πολιτικά κόμματα, το οποίο δηλώνει ότι ακολουθεί η εφημερίδα, έχει συναντήσει αντιδράσεις πολλαπλής μορφής. Αποτέλεσμα αυτής ήταν ο εκδότης της να έχει οδηγηθεί τρεις φορές στο εδώλιο του κατηγορουμένου από μηνύσεις που του υπέβαλαν οι τ. Δήμαρχοι Χολαργού (Δ. Νικολάου) και Παπάγου (Β. Ξύδης). Αθωώθηκε σε όλες τις δίκες.

 Παραπομπές 

Κατηγορία:Εφημερίδες με τόπο έκδοσης την Ελλάδα
Κατηγορία:Εφημερίδες στην ελληνική γλώσσα